
DISPUTATIO  PHYSIOLOGICA 


INAUGURALIS 


VI  CONTRACTILI  VASORUM. 


Quoniam  sine  rerum  naturae  contemplatione 
debilis  medicina  esset,  haud  dubitandum  est 
quin  cum  in  scientia,  tum  etiam  in  usu  medi¬ 
co,  magnum  adtulerimus  adjumentum,  si  li¬ 
mites  artis  nostrae,  cognitionem  naturalium 
corporis  actionum,  adhuc  sane  rudem  et  in¬ 
conditam,  paulo  subtilius  excolendo,  provex¬ 
erimus.  Cujus  quum  pars  celeberrima  atque 
adeo  difficillima  ea  sit,  quae  ad  motum  san¬ 
guinis  pertinet,  illam  quam  maxime  perscru- 

tari  et  colere  medicorum  esse,  nemo  existi¬ 
mare  non  potest. 

Cum  res  ita  se  habeat,  mihi  ab  hujusmodi 
dissertatione  non  alienum  visum  est,  quaedam 
de  vasorum  vi  contrahendi  breviter  conscri¬ 
bere  :  neque  vero  me  fugit  quod  hodie  multi 
Physiologi  vasorum  irritabilitatem  penitus  ab¬ 
negant,  periculaque  a  Bichat  et  Parry  pro¬ 
lata  inertiam  arteriarum  et  venarum  compro¬ 
basse  contendunt.  Nos  tamen  in  hac  quaes¬ 
tione  illos  potius  viros  sequimur  qui  vasa  vi 
irritabili  frui  adfirmant ;  a  quo  fonte  igitur,  ex 
judicio  arbitrioque  nostro  hauriemus,  et  sen¬ 
tentias  qualescunque,  periculis  viva  in  anima¬ 
lia  peractis,  stabilire  conabimur.  Bene  sci- 
teque  praecipit  Tullius  :  “  Omnem,  quae  a 
ratione  suscipitur  de  aliqua  re,  disputationem 
a  definitione  proficisci  debere,  ut  intelligatur, 
quid  sit  id  de  quo  disputetur.”  Itaque  irri¬ 
tabilitas  aut  vis  contractilis  (de  qua  agimus) 
ad  corpora  viventia  solum  attinet,  et  nil  aliud 
est  nisi  ea  solidorum  proprietas  mirabilis,  qua 
ad  contactum  stimuli  sese  contrahunt ;  quam 
facultatem  distinguere,  ab  omni  alia  corpo¬ 
rum  vi  huc  usque  detecta,  oportet  $  quoniam 

legibus  agendi  sibi  propriis  obtemperat.  His¬ 
ce  rebus  praedictis,  nunc,  primum  perpauca 
dicenda  sunt  de  arteriarum  structura  ;  dein¬ 
de  probandum,  vim  musculosam  fibris  ho¬ 
rum  vasorum  non  alienam  esse.  Quum  fa¬ 
bricam  arteriarum  ferro  indagamus,  variae 
reperiuntur  tunicae,  inter  quas  una  satis  cras¬ 
sa,  a  clarissimis  viris  Monro,  Hunter,  mul¬ 
tisque  aliis  recensita,  constans  ex  fibris  fir¬ 
mis,  cochleae  more  gyrantibus  et  flexilibus 
observatur.  Haller  quidem  ille  fibras  eas¬ 
dem  carneas  nominat ;  et  ita  de  his  locutus 
est :  <c  In  arteriis  majoribus  musculosam  car- 
<c  nem  descripsi,  nihilque  abesse  volui  quo 
“  musculi  polleant.” 

Sunt  autem  gravissimi  auctores,  qui  ne¬ 
gant  his  fibris  aliam  se  movendi  vim,  praeter 
elasticam,  inesse  ;  varios  enim  hujus  senten¬ 
tiae  fautores  enumerant  Ludwig  et  Haller  : 
quos  Bichat  et  Berthollet,  et  alii  quoque 
hujus  saeculi  non  mediocres  viri,  secuti  sunt. 
Hi  Physiologi  praeclari,  litem  componere  vo¬ 
lentes,  experimenta  plurima  instituerunt,  ex¬ 
aminique  chemico  hac  tunica  (de  qua  dispu¬ 
tatio  est)  prius  subjecta,  eadem  tentamina  ad- 

hibuerunt,  ad  fibram  musculosam,  in  aliis  cor¬ 
poris  partibus,  explorandam  ;  sed  idem  even¬ 
tus  non  secutus  est,  uti  ipsi  dicunt.  Ad  hanc 
ego  rei  probandae  viam  minime  accedere  pos¬ 
sum  ;  ratioque  patebit,  si  animadvertere  veli¬ 
mus  diversam  musculorum  naturam  in  variis 
animalium  generibus  observatum  ;  immo  ve¬ 
ro  extat  et  differentia  inter  musculorum  fibras 
in  eodem  corpore  ;  quis  enim  nescit  compa¬ 
rando  inter  se  fibras  musculi  deltoidis  dicti, 
ventriculi,  intestinorum  ;  (quae  organa  omnes 
vi  irritabili  gaudere  adfirmant)  eas  natura  dis¬ 
similes  inter  se  inveniri  posse  ?  Quin  et  ute¬ 
ri  omnium  partium  vehementissime  contrac- 
tilis,  nullas  adhuc  fibras  unquam  ejusmodi  de¬ 
monstratas  esse.  Sequitur  idcirco,  ut  ad  vim 
contrahendi  fibrae  carneae,  musculosae  diver¬ 
sissima  natura  sunt  minimeque  semper  neces¬ 
sariae;  sed  possunt,  procul  dubio,  pro  vario 
usu,  variis  in  organis  discrepare. 

Haec  igitur  de  prima  parte  nostrae  divisio¬ 
nis,  quae  ad  arteriarum  structuram  pertinet : 
nunc  transeundum  est  ad  pericula  rationesque, 
quae  irritabilitatem  vasis  sanguinem  vehenti¬ 
bus  inesse,  demonstrant:  haec  sub  tribus  capi- 

tulis  ponantur  :  Quae,  primum,  ex  arteriis 
majoribus  experimento  discimus  :  Quae,  de^ 
inde,  in  vasis  minimis,  microscopii  auxilio, 
conspici  possint :  Pauca,  tertio,  de  venarum 
irritabilitate  proponenda  sunt. 

Quae,  primum,  ex  arteriis  majoribus  ex¬ 
perimento  discimus. 

Piae  aetate  non  desunt,  qui  arterias  majo¬ 
res  ab  unda  sanguinis  e  ventriculo  cordis  pro¬ 
pulsa  dilatari,  prorsus  denegant.  Inter  hos 
Parry  primas  partes  tenet,  qui  pericula  vi- 
ginti  et  septem  enarrat,  quibus  arteriarum  di¬ 
latationem,  etiam  oculis  lente  armatis,  conspi¬ 
cere  non  potuit ;  ego  vero  et  familiares  mei 
hanc  arteriarum  dilatationem  oculis  nudis 
haud  raro  deprehendimus. 

EXPERIMENTUM  I 

IN  FELEM . 


Aperto  abdomine,  aorta  evidenter  mica¬ 
vit*,  huic  arteriae  inter  diastolen  dilatatae, 
circundatur  ligamen,  atque  ita  coarctatur,  ut 
quum  vas  in  systole  se  contraxisset,  inter  il- 

lud  ligamen  jam  laxatum,  et  ipsam  arteriam 
spatium  relinqueretur  :  ex  quo  (quod  idem 
etiam  in  viginti  aliis  exemplis  nobis  usu  ve¬ 
nit)  testimonium  praeclarum  de  hac  re  ha¬ 
buimus  :  confitendum  tamen  est,  non  in  om¬ 
nibus  vasis  hanc  eandem  dilatationem  appa¬ 
ruisse  ;  veruntamen  (si  liceat  magni  Halle- 
ri  sententiam  citare),  <c  frequentes  satis  ob- 
“  servationes  sunt  utique  dilatationem  et  ocu- 
“  lis  et  tangenti  digito  fuisse  manifestum/ * 

Mihi  quidem  verisimile  videtur  dilatatio  quae 

% 

in  hujusmodi  exemplis  nulla  fuit,  sic  expli¬ 
care  potuerimus,  si  in  stimulum  aeris,  qui 
contractionem  sub  initio  experimenti  vaso¬ 
rum  permanentem  concitavit,  contulerimus. 
Ex  his,  qualis  sit  ea  actio,  quae  in  arteriis  ad¬ 
apertis  aspicitur,  satis  intellectum  puto. 

Nunc  in  haec  vasa  stimulorum  effectus  per¬ 
scrutemur;  ad  quod  labores  illorum  in  medici¬ 
na  principum,  Pjecquet,  Gorter,  Glisson, 
Senac  permultum  attulerunt.  Senac  autem 
vim  arteriis  quam  cordi  majorem  tribuit  ;  at¬ 
que  adeo  haec  inter  alia  experimenta  citavit : 
c<  Liez  1’aorte  et  pincez  la,  elle  fremit,  elle  se 
“  met  en  contraction ;  tous  ces  rameaux, 

“  apres  la  mort  meme,  conservent  cet  agent 
<c  ou  ce  mobile  qui  anime  le  coeur;  quand  les 
“  chairs  des  animaux  palpitent,  les  canaux 
“  arteriels  palpitent  de  meme  ;  qu’on  les  de- 
“  pouille  des  chairs  qui  les  environnent,  on 
“  y  verra  de  mouvemens  alternatifs,  Pirrita- 
<c  tion  augmente  ces  mouvemens  et  les  entre- 
“  tient.” 

Ad  hoc  plurima  et  manifesta  exempla,  ad 
irritabilitatem  comprobandam  spectantia,  in 
clari  J.  G.  Zimmerman  disputatione  inaugu- 
rali  habemus  :  atque  huic  sententiae  etiam 
adstipulatur  AlbertusHaller  :  “  Haec  iti- 
“  dem  proponi,  ut  ne  supra  verum  aliquid 
<c  addamus.  Musculosas  arteriarum  majorum 
“  fibras  distentas  se  restituere  non  est  dubi- 
“  um,  neque  carnes  naturam  suam  contracti- 
lem  hic  deponere  aequum  est  suspicatu. 
Sed  inter  alia  multa  praeclara  exempla  ad 
propositum  nostrum  aeque  nulla  respondent, 
atque  illa  illustrissima,  quae  clarus  Medicus 
Verschuir  memoriae  tradidit,  qui  in  disser¬ 
tatione  inaugurali  lumen  accendit  iterque 
praemonstrat.  In  experimentis  illo  factis, 
12m0  quidem,  15™°,  20mo,  21™°,  nulla  irritabili* 

tatis  indicia  detegi  potuerunt ;  quae  aegerri¬ 
me  etiam  in  2d0,  3ti0,  4t0,  10mo,  llnK>,  19no  de¬ 
teguntur  ;  verum  in  experimentis  l®",  5to, 
7mo,  8V0,  9no,  13i0,  16t0,  I7m°,  1 8V0,  l9no,  22do, 
(ecce  tibi  copiam  testimonii  tam  scrutantibus 
jucunda !)  contractio  et  fieri  conspiciebatur, 
et  perstare  nonnunquam  sesquihoram  ad  mor¬ 
tem  usque  et  etiam  postea  ;  in  experimento 
octavo  praesertim  spasmus  nasci  videbatur. 
Has  autem  res  commodissime  Dennison  per¬ 
secutus  est  in  ea  disputatione  inaugurati,  quae 
De  vasorum  irritabilitate  inscribitur.  Nam 
quid  ego  de  laboribus  Johannis  Hunter  di¬ 
cam,  qui  vim  muscularem  vasorum  sic  asse¬ 
ruit  ut  experimentis  confirmarit  ?  Quid  de 
Parry  molitionibus  ?  qui  in  experimento  de¬ 
cimo  tertio  contractionem  annularem,  vase 
nunc  denudato,  excitavit ;  item,  in  experi¬ 
mento  vigesimo  quarto,  arteriam  semihora  ab 
experimenti  initio  ad  tertiam  luminis  par¬ 
tem  minui  mensura  probavit ;  item,  in  expe¬ 
rimento  vigesimo  septimo,  arteriam  in  con¬ 
spectu  venientem  permultum  se  contrahere 
vidit :  qui  quum  tam  multa  profert  ad  hanc 
facultatem  comprobandam,  satis  mirari  non 

possumus  eandem  omnino  nullam  esse  eum 
judicasse  :  sed  sie  mentis  acies  splendore  fal¬ 
so  novarum  opinionum  hebetari  solet.  Etenim 
arteriam  a  vicinis  partibus  sejungere,  aeri  ape¬ 
rire,  ferro  lacerare,  quae  omnia  omnes  stimulos 
vocant ;  eandem  irritare  utique  debebant. 

Nec  vero  sine  fructu  opera  celeberrimi 
Bichat  diligenter  evolvi  \  qui,  vi  chemica 
ca  adhibita,  contractionem  in  arteriis  mani¬ 
feste  conspiciebat.  Meminerimus  tamen  in 
hujusmodi  rebus  nequando  alienis  oculis  et 
auctoritati  nimium  innitamur.  Proinde  ipse 
per  me  malui  sincerum  veritatis  fontem  ex  ipsa 
natura  petere  quam  aliorum  rivulos  consectari. 

f  *  \  ,  m 

Mihi  igitur  arterias  cultello  tentare  vo¬ 
lenti,  varii  obvenerunt  eventus  :  quorum  pri¬ 
mum,  CONTRACTIONEM  ANNULAREM  ponam, 

per  quam  intelligo  eam  arteriae  contractio¬ 
nem,  in  qua,  veluti  filo  cincta  esset,  ab  una 
parte,  stimulo  nempe  tacta,  coarctari  vide¬ 
tur  ;  idque  per  spatium  satis  longum. 

EXPERIMENTUM  II. 

Arteriam  cruralem,  in  fele  denudatam, 

cum  per  sextam  horae  partem,  levi  scalpelli 
rasura  vexaveram  ;  ab  una  parte  se  constrinxit 
ad  fili  mensuram  ;  quae  contractio  quartam 
horae  partem  duravit ;  quod  idem  in  septem 
aliis  exemplis  factum  est. 


Alterum  eventum  contractionem  serpen* 
tem  vocem  ;  in  qua,  arteria  per  spatium  non 
parvum  multum  imminuebatur  ;  sic  ut  pars 
ejus  supra  et  infra  contractionem  modum 
suum  servaret. 

EXPERIMENTUM  III. 

Aperto  felis  abdomine,  aortam  sic  scalpel¬ 
lo  attrivi,  ut  brevi  contraheretur  ;  sed  adeo 
ut  per  solam  partem  vexatam  contractio  es¬ 
set  \  neque  ultra  semihoram,  quamdiu  jucun¬ 
dum  illud  spectaculum  adverti,  manebat :  hoc 
in  quindecim  aliis  exemplis,  eodem  eventu 
expertus  sum. 

Tertium  quod  ex  hujusmodi  irritatione 
annotavi,  illud  erat,  quod  arteriae  habitus  in¬ 
aequalis  ita  est  redditus,  ut  vas,  quod  initio 

glabrum,  leveque  fuisset ;  post  hanc  aspe¬ 
rum  ac  deforme  factum  est. 

EXPERIMENTUM  IV. 

In  arteriam  cruralem  canis,  admoto  scal¬ 
pello  ;  quarta  horae  parte  ab  experimenti  in¬ 
itio,  arteria  aliquot  in  locis  se  contrahere  ani¬ 
madvertitur  ;  locis  interjectis  paulo  turgidio¬ 
ribus  factis  ;  quod  facillime,  digito  nodos  et 
inaequalitates  sentiente,  intelligere  potueris. 

« 

Quartus  atque  idem  postremus  talium  ex¬ 
perimentorum  eventus  ;  hic  est,  quod  partes 
attritae  vehementer  contrahuntur  ac  dilatan¬ 
tur  ;  id  quod  valde  nostrae  opinioni  favet. 

EXPERIMENTUM  V. 

Arteria  felis  crurali  per  duos  pollices  de¬ 
nudata,  vix  pulsus  apparuit ;  cum  autem  il¬ 
lud  vas,  per  quartam  horae  partem,  ferro  vex¬ 
atum  esset :  ejusdem  contractio  et  dilatatio 
evidenter  conspiciebantur,  et  partis  vasis  ir¬ 
ritatae,  post  singulas  scalpelli  rasuras,  motus 
auctus  fuit :  equidem  ego  puto,  plurima  alia 
quae  feci  experimenta  idem  luculenter  com¬ 
probare. 

His  igitur  expositis,  qualis  sit  vis  contra¬ 
hendi,  quam  in  arteriis  conspicimus  majo¬ 
ribus,  satis  intellectum  arbitror.  Objectio¬ 
nes  autem  quae  contra  hanc  facultatem  op¬ 
ponuntur,  nunc  breviter  sumus  aggressuri : 
sunt  enim  qui  nihil  ex  ferro  ;  nihil  ex  aeris 
stimulo  conspiciendum  putant.  Extant  pro¬ 
fecto  experimenta  quibus  arteriae,  dum  irri- 
% 

tatae  essent  vivis  in  animalibus,  signa  con¬ 
tractionis  nulla  exhibuerunt :  ex  his  autem 
illa  proprietas  deneganda  non  est :  neque 
enim  est  putandum  tam  ut  veritatem  since¬ 
ram  atque  puram,  in  hac  re  difficillima  adtin- 
gamus ;  quam  ut  graviores  quidem  errores 
fugiamus.  Nam  partes,  quae  irritabiles  di¬ 
cuntur,  non  semper  stimulis  excitantur,  cujus 
rei  egregium  praebet  exemplum  vesica  urina¬ 
ria  ;  si  quidem  illud  organum  variis  et  cre¬ 
berrimis  stimulis  lacessitum  haud  raro  in  con¬ 
tractionem  cieri  nequeat ;  licet  in  reliquis 
partibus,  eodem  tempore,  irritabilitas,  neque 
aegerrime,  se  manifestet :  quam  rem  Zim- 
merman  aliique  multo  usu  optime  probave¬ 
runt.  At  quod  plurimum  contra  hanc  vim, 
ut  quidam  putant,  valere  debet,  illud  est, 
quod  in  animalibus  frigidi  sanguinis  univer- 

sam  arteriarum  contractionem  negant  claris¬ 
simi  viri  omnino  fieri ;  quas  arterias  quasi  ca¬ 
nales  immobiles  esse  confirmant.  Ego  vero 
ex  periculis,  quae  in  ranarum  pedes  institui, 
mihi  comprobasse  videor  vasa  sanguinea  ho- 
rum  animalium  vi  irritabili  revera  frui. 

Haec  autem  hactenus.  Nunc  ad  secundam 
partem  propositae  descriptionis ;  quae  ea  at¬ 
tinet,  quae  in  vasis  minimis  microscopii  auxi¬ 
lio  conspici  possint,  transeundum  est.  Ete¬ 
nim  sunt  qui  majori  cuique  arteriae  irritabili¬ 
tatem  suam  tribuunt ;  minoribus  contrahen¬ 
di  vim  inesse  denegant :  inter  quos  Alber- 
tus  Haller  sic  loquitur,  “  Sed  delentur  eti- 
“  am  omnia  quae  a  vi  irritabili  et  oscillatione 
“  vasorum  minimorum  Clari  Viri  exspecta- 
“  runt.  Si  enim  arteriae  minores  non  con- 
C(  trahuntur,  sequitur  neque  irritabiles  esse  ne- 
que  sanguinis  iter  promovere.”  Ego  vero 
huic  celeberrimi  viri  sententiae  minime  as- 
sentior,  eoque  libentius  quod  haud  minus 
celebris  Whytt  nostri  opinioni  sic  accedam  ; 
qui  in  tota  vasorum  compagine  vim  activam 
insitam  esse  putavit  \  atque  idem  praesertim 

r 

hanc  vasis  minimis  actionem,  asseruit,  quam 

vibrationem  et  oscillationem  vocavit ;  qua¬ 
que  humorum  in  iis  motus  potissimum  per¬ 
agi  censuit.  Quem  quidem  agrum  Thom¬ 
son  *  professor  Doctissimus,  quoque  co¬ 
luit  ;  item  Wilsonus  Philip  t  plurima  ea- 
demque  pulcherrima  exempla  in  medium  pro¬ 
tulit*  Quorum  autem  pericula  tantum  pro¬ 
sint  nostrae  quaestioni,  ut  nihil  ad  eam  pos¬ 
sit  esse  accommodatius.  Danda  igitur  opera 
est,  ut  haec  ego  experimenta  exemplis  aper¬ 
tis  validisque  fulcire  possim.  Haec  in  ranis 
habui,  in  quibus  pedum  tela  translucida  est ; 
sic  ut  in  ea  sanguinis  cursus  conspici  facilli¬ 
me  potest ;  si  modo  rana  sine  molestia  ejus, 
in  microscopio  retineatur.  Sic  igitur  vasa 
minima  ranarum  perscrutatus  sum  ;  quibus  in 
trecenis  exemplis  stimulos  variorum  generum 
adhibui.  In  plurimis  exemplis  sanguinis  mo¬ 
tum  aequabilem,  nec  dum  cor  se  contraheret 
ullo  modo  concitatum,  adverti,  per  vasa  enim 
innumerabilia  celeri  et  perpetuo  rivulo,  san¬ 
guinis  spherulae  fluebant  :  ex  quo  sanguinem 
iis  in  vasis  non  a  corde  solo  moveri  intelliga- 
tur.  Ad  quod  idem  illud  spectat,  quod  ad- 


*  Thomson  on  Inflammation. 
f  Wilson  Philip  on  Vital  Functions. 

ducto  sanguinis  per  haec  vasa  motui  impedi¬ 
mento,  ultra  id  ita  non  coacervatur,  ut  retro 
refluat.  Hoc  ego  actioni  vasorum  propriae 
solum  tribuendum  existimo :  nec  enim  quis¬ 
quam  tam  est  insanus  ut  idem  cor  sanguinem 
et  propellere  et  reducere  aeque  valere  cre¬ 
dat. 

Quid  ?  quod  cor  evelli  et  per  semihoram 
postea  sanguinem  in  pedibus  moveri,  egomet 
vidi.  Neque  vero  hac  sola  comprobatione 
nitimur  ;  sed  in  experimentis  meis  jamjam- 
que  memorandis,  vasa  minima  ab  irritamentis 
valde  constringi  ostendam  :  quod  si  stimulus 
per  satis  longum  spatium  adhibitus  esset ; 
contractio  magna  ex  parte  evanuit ;  et  dilata¬ 
tio  vasis  (non  secus  ac  relaxatio  omnium 
musculorum)  secuta  est :  in  quibusdam  certe 
exemplis  sine  priori  contractione  vasa  dila¬ 
tantur  5  id  autem  raro,  nec  unquam  nisi  cum 
stimulus  acris  admotus  fuerit.  Nihil  attinet 
omnia  haec  experimenta  hic  promere  :  plura 
tamen  sic  enarrabo,  ut  in  tabulae  formam  eo¬ 
rum  eventus  conjiciam,  unde  meo  judicio 
satis  superque  vasorum  minimorum  vis  con^ 
trahendi  effici  possit. 

Nunc  de  iis  rebus,  quas  adhibito,  aut  fri¬ 
gore  aut  calore  animadvertimus,  dicendum 
est :  de  ea  ratione,  qua  hae  vires  in  corpus 
polleant ;  multum  jam  dictum  ;  et  ut  opinor, 
postea  dicetur.  Praetermissus  igitur  Philoso--"^ 
phorum  opinionibus  de  frigoris  et  caloris  ac¬ 
tione  ;  danda  opera  est  ut  eorum  efficaciam 
in  vasa  ostendam  ;  ex  quibus  evincam,  ut  spe¬ 
ro,  vim  vitalem  iis  nec  mediocrem  inesse  ;  si¬ 
quidem  ea  iisdem,  quibus  caeteri  corporis 

i 

musculi  afficiuntur. 


EXPERIMENTUM  VI. 

Pes  ranae  bene  vigentis  per  temporis  mi¬ 
nutum  in  aquam  ad  gradum  1 15um  demittitur ; 
motus  sanguinis  concitatur,  et  vasa  leviter 
contrahuntur  ;  iterum,  cum  eodem  exitu,  pes 
per  idem  tempus  in  aquam  impellitur :  Quod 
quum  idem  quinquies  expertus  sum,  vasa  om¬ 
nia  multum  dilatantur  ;  sanguis  coacervatur, 
lentissime  movetur,  nec  spherulae  ejus  con¬ 
spici  possunt,  sed  in  massulam  rubram  totus 
convertitur  :  Post  viginti  minuta  glaciem  te¬ 
lae  admovi,  vasa  cito  contrahuntur,  spherulae 

iterum  apparent,  ac  motus  sanguinis  naturalis 
restituitur. 

/ 

EXPERIMENTUM  VII. 

•% 

Pes  ranae  per  dimidium  minutum  in  aqua 
ad  gradum  110um  mergitur  ;  vasa  leviter  dila¬ 
tantur  ;  et  sanguis  lentius  fluit ;  post  quin¬ 
que  minuta  idem  nec  alio  eventu  fit :  tertio 
calor  per  dimidium  minutum  adhibetur  ;  vasa 
omnia  dilatantur,  sanguis  cogi  quasi  vide¬ 
tur,  lentius  fluit,  et  in  vasis  minimis  vix  om¬ 
nino  movetur  :  Postea  vero  oleo  Terebinthi¬ 
nae  tela  inuncta  est,  quinque  minutis  elapsis, 
vasa  evadunt  minora,  et  sanguinis  cursus  con¬ 
citatio  fit :  Per  duodecim  minuta  oleum  te¬ 
lae  injecimus,  post  quod  spatium  vasa  ad 
pristinam  modum  redeunt,  et  humor  per  ea 
solita  celeritate  fertur. 


EXPERIMENTUM  VIII. 

Glacie  ad  ranae  telam  admota,  post  quin¬ 
que  minuta,  sanguis  citius  fertur,  vasaque 

contrahuntur :  cum  autem  glacies  per  semi¬ 
horam  telae  adhibita  fuisset,  vasa  omnia  san¬ 
guine  ruberrimo,  et,  quantum  videri  potuit, 
coacto,  dilatata  sunt.  Post  minuta  quadra¬ 
ginta  quinque,  pes  in  aquam  leviter  calentem 
immersus  est,  ubi  quum  per  duo  minuta  reti¬ 
netur,  vasa  omnia  contrahuntur,  et  alacri 
motu,  sanguinis-  spherulae  provolvi  conspici¬ 
untur. 


EXPERIMENTUM  IX. 

Glacie,  ut  in  priore  exemplo,  telae  admo¬ 
ta,  vasa  sanguinea  primum  contrahuntur  ;  de¬ 
inde  valde  dilatantur ;  sanguis  coagulatur 
coacervaturque  et  lentissime  movetur.  Te^ 
lam  nunc  Oleo  Terebinthinae  illinivi,  vasa¬ 
que  per  decem  minuta  observavi  \  quaedam 
manifeste  constricta  sunt  ex  olei  contactu  ; 
in  iisdem  celeritas  sanguinis  solita  restituitur ; 
complura  vero  non  contrahuntur  et  sanguine 
coacto  vixque  movente  repleta  sunt. 

Haec  ergo  de  iis  quae  microscopio  spec¬ 
tantur. 

Nunc,  tertio,  experimenta  et  ratiocinatio¬ 
nes  aperiam,  veritatemque  eorum  demonstra¬ 
bo  qu«,e  venarum  irritabilitatem  comprobant. 

Harum  fabrica  tenuis  est,  sic  tamen  ut  sit 

*  » 

satis  firma :  atque  adeo  ipsarum  arteriarum 
fere  firmior;  id  quod  pericula  Cliftoni 
Wintringham  Equitis,  pulchre  ostendunt : 
eaedam  suis  arteriis  ampliores  sunt,  pulsatione 
autem  plerumque  carent,  atque  in  membris 
valvulis  instruuntur,  quae  reditum  sanguinis 
ad  arterias  arcent,  progressum  autem  ad  cor 
permittunt.  Sanguinis  penus  ut  per  venas 
defertur  spatio  minore  minoreque  continetur, 
unde  fit  ut  quo  propius  ad  cor  accedat  eo  ve¬ 
locius  moveatur.  Nondum  satis  constat  has 
musculis  instrui,  nisi  prope  cor ;  sed  vena¬ 
rum  etiam  minorum  irritabilitas,  ut  mihi  vi¬ 
detur,  manifestis  testimoniis  comprobari  po¬ 
test.  “  Minime  vero/*  ut  ait  Verschuir, 
cc  probabile  est  principium  irritabile  esse  da. 
“  tum  solis  venis  cavis,  et  pulmonalibus,  cum 
< c  et  in  variis  illius  ramis  contractionis  indi- 
“  cia  detecta  sunt ;  hanc  rem  in  venae  cavae 
“  propaginibus  jam  observavit  in  gallinis 
“  Lancisius  doctissimus,  quoque  M.  Van 
tc  Geuns  in  vena  jugulari  manifestam  con. 

“  tractionem,  propellentem  sanguinem  ad 
cc  cordis  sinum,  expertus  fuit,  quod  et  ego 
“  manifeste  confirmatum  vidi :  nec  reliquas 
“  etiam  venas  ad  stimuli  applicationem  sem- 
“  per  inertes  inveni,  adeo  ut  illis  omnino  non 
“  propriam  vim  contrahendi  ad  stimulum  ne- 
66  gare  audeam,  licet  credam  ipsis  illud  minori 
“  gradu  quam  arteriis  inesse.” 

Quin  etiam  pericula  quae  ego  feci,  vires 
venarum  usque  adeo  magnas  esse  docent ;  ut 
per  eas  potissimum  motus  sanguinis  promo¬ 
veri  videatur :  etenim  vasis  ipsis  lacessitis 
contractiones  cieri  vidi. 

EXPERIMENTUM  X. 

Aperto  felis  thorace,  nullam  venarum  pul¬ 
monalium  pulsationem  adverti ;  acido  autem 
nitroso,  ex  plumula,  uni  trunco  admoto,  rami 
omnes  mirabiliter  concitantur. 

EXPERIMENTUM  XI. 

Idem  acidum  alterius  felis  venae  cavae 
abdominali  admovi :  ex  quo  protinus  ea  ve¬ 
hementer  constringitur  ;  postea,  aperto  tho¬ 
race,  quum  cor  vix  pulsare  vidi,  acidum  ad 
venam  prope  cor  cavam  adhibui,  et  leviter 
se  contrahere  conspexi. 


EXPERIMENTUM  XII. 

Aperto  canis  abdomine,  cavaque  acido 
tacta,  contractio  nulla  fit :  venula  mesente¬ 
rica,  et  vena  externa  jugularis,  acido  tactae 
manifeste  se  constrinxerunt ;  thorace  autem 
inciso,  nulla  ex  acido  in  vena  cava  contractio 
orta  est. 


EXPERIMENTUM  XIII. 


In  cuniculi  aure  venulam  denudavi  et  aci- 

do  attigi ;  pars  irritata  ita  contrahitur,  ut  vix 
sanguini  transitum  praebeat ;  dum  supra  et 
infra  vas  illud  solitum  modum  servavit :  Por¬ 
ro  in  sex  aliis  exemplis  idem  annotavi. 


EXPERIMENTUM  XIV. 

In  cuniculi  aure,  vena  ferro  irritata  nullam 
contractionis  notam  praebet  ;  neque  in  aliis 
quibusdam  exemplis  contractionem  ullam  ab 
hujusmodi  irritatione  vidi. 


EXPERIMENTUM  XV. 

Venula  in  cuniculi  aure  a  scalpelli  irrita¬ 
tione  leviter  contrahitur :  Quod  idem  in  de¬ 
cem  aliis  exemplis  factum  est.  Ex  his  ergo 
experimentis  venas  certe  irritabiles  esse  com¬ 
probasse  mihi  videor. 

Nunc  ad  ea  accedo  quae  contra  hanc  fa» 
cultatem  faciunt.  Alii  putant  venenis  che- 
micis  parum  esse  fidendum.  Quod  si  ita  sit 
tamen  pericula  mea  non  attingit,  propterea 
quod  non  his  solis  sed  ferri  etiam  irritamento 

o 

utebar.  Hoc  satis  esse  potuit ;  neque  in  hoc 
solum  nitimur,  siquidem  uterque  ex  acidi  ad¬ 
hibitione  effectus  ;  corrugatio  scilicet  mecha¬ 
nica,  contractioque  vitalis,  simul  nascitur  ; 
quas  etsi  nollem  credere,  viros  egregios  con¬ 
fundere  potuisse  ;  tamen  haec  quum  brevi 
evanescere  solet,  illa  contra  perpetua  fit. 
Post  mortem  etiam  acidum  nitrosum  persae¬ 
pe  venis  adhibui,  neque  ullam  contractionem 
ejus  similem,  quae  in  vasis  animatis  evenit, 
conspicere  potui  :  constat  autem  contractio, 
si  ex  actione  chemica  pendeat,  in  mortuo  ^ 
haud  secus  ac  in  vivo  accidere  deberet:  quod 
non  ita  esse  ut  jam  dixi,  sic  his  experimentis 
quae  nunc  sum  traditurus  apertius  ostendam. 


EXPERIMENTUM  XVI.  XVII.  XVIII. 

Canis  post  viginti  quatuor  horas  mortui 
venis  sex  mesentericis  acidum  admovi ;  at 
nulla  contractionis  indicia,  etsi  vasa  ex  actio¬ 
ne  chemica  albescerent.  Idem  in  altero  ca- 

p  *  '  ■  fl B  I 

ne,  post  quadragesimam  octavam  horam  mor¬ 
tuo,  sum  expertus,  cum  eodem  eventu.  Id 

quod  etiam  in  tertio  exemplo  post  sep¬ 
tuaginta  horas  usu  venit.  Quadragies  haec 
tentavi  ;  neque  unquam  viginti  quatuor  jam 
horas  mortui  venae  ex  acidi  contactu  se  con¬ 
traxere,  etsi  eaedem  semper  exalbuerint. 
Haec  ergo  de  his  quae  pro  nobis  maxime  fa¬ 
ciunt.  Neque  vero  aliis  ‘argumentis  ;  etiam¬ 
si  non  magni  negotii  esset  plura  afferre ;  res 
tam  clara  egere  ullo  modo  videtur.  Illud 
igitur  experimentis  quam  maxime  congruum, 
deducere  licebit :  quod  etsi  viri  nec  ii  sane 
temnendi,  qui  hodie  scribunt,  nova  ac  specio¬ 
sa  veteribus  verisque  sententiis  anteponant ; 
tamen  aliis,  iis  qui  in  medicina  principatum 
tenent,  sic  diu  accepta  placent,  ut  vasis  irri¬ 
tabilitatem  suam  utique  tribuant.  Atque 
quum  nobis  academia  haec  nostra  (sic  ut  de 
sua  praedicat  Marcus  Tullius)  magnam  li¬ 
centiam  dat  quicquid  maxime  probabile  est 
defendendi,  ego  quoque  summopere  eandem 
irritabilitatem*  amplector.  Restat  postremo 
ut  numero  dicam,  quae  ex  praeeuntibus  do¬ 
centur. 

Primum,  vasa,  quae  sanguinem  ferunt,  vi 
irritabili,  nec  ea  mediocri,  frui :  per  quam  se- 
se  constringere,  et  sanguinem  propellere  va- 

lent.  Unde  fit  ut  sanguis  ex  eorundem  con¬ 
tractione  repetitum  impulsum  accipiat ;  sic 
ut  per  totum  cursum  momentum  ejus  inte¬ 
grum  quodammodo  servetur  ;  praesertim  in 
vasis  minimis  ;  ubi  haec  facultas  plurimum  ad 
motum  sanguinis  conducere  oportet :  Rursus 
cor  non  multum  ad  sanguinis  motum  afferre 
existimare  nemo  potest,  quod  primum  impe¬ 
tum  utique  dat,  cursumque  legitimum  conser¬ 
vat  :  sic  prorsus  ut  qui  cor  sustulerit ;  idem 
omnem  sustulerit  progressionis  legem. 

Deinde  haec  facultas  a  Divino  Conditore 
vasis  ideo  datur,  ut  singula  corporis  organa 
suum  quodque  sanguinis  penum  ad  munia 
recte  obeunda  accipiant :  Itaque  hujus  irrita¬ 
bilitatis  sana  conditio  ad  corporis  salutem  plu¬ 
rimum  pertinere  debet  :  neque  enim  sive  au¬ 
geri  sive  imminui  haec  potest :  quin  protinus 
sanguinis  distributio  abnormis  fiat ;  unde  pro¬ 
ficisci  omnes  propemodum  corporis  offensio¬ 
nes  ac  vitia  possunt.  • 

FINIS. 

